### 9.      Orientering om forlængelse af boligsocial helhedsplan Kalundborg Nord

**Åbent**

Sagsnr.: 326-2011-118590     J.nr.: 00.10.09           Dokumentnr.:
326-2016-430665

**Sagstype**

Orientering.

**Resume og sagens baggrund**

Den boligsociale helhedsplan Kalundborg Nord (Projekt
Tryghed og Trivsel) løber over en 5-årig periode frem til udgangen af 2016. DAB
har på vegne af Kalundborg almennyttige Boligselskab ansøgt Kalundborg Kommune
om godkendelse af en forlængelse af den boligsociale helhedsplan i Kalundborg
Nord frem til udgangen af marts 2018. Det sker med baggrund i, at der er
ubrugte midler i projektet, og indsatsen således kan blive forlænget med
midler, som allerede er bevilget. Administrationen har godkendt forlængelsen og
sagen fremlægges til Kommunalbestyrelsens orientering.

**Indstillinger**

Direktøren indstiller, at orientering om forlængelse af den
boligsociale helhedsplan Kalundborg Nord tages til efterretning.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Kommunalbestyrelsen har på møde i
oktober 2011 vedtaget at støtte den boligsociale helhedsplan Kalundborg Nord,
(i daglig tale Projekt Tryghed og Trivsel) med et årligt driftstilskud på
140.000 kr. samt 90.000 kr. i tilskud til aktiviteter (fra midler til frivillig
social indsats) i en 5-årig periode frem til udgangen af 2016. Helhedsplanen
gennemføres i øvrigt med midler fra Landsbyggefonden og lokal medfinansiering
fra de involverede lokale boligforeninger og boligafdelinger.

En utilstrækkelig ledelse af
projektet, herunder stor udskiftning i projektets medarbejdergruppe inkl.
projektlederposten har haft indvirkning på projektets gennemførelse. Mange
planlagte og budgetterede aktiviteter er ikke blevet realiseret, og der
resterer således ubrugte midler i projektet. Disse midler vil kunne anvendes i
forbindelse med en forlængelse af projektperioden.

Det er på møder mellem DAB,
Landsbyggefonden og projektets ledelse aftalt, at der i forlængelsesperioden
skal sikres et styrket fokus på ledelse af projektet bl.a. ved øget ledelsesrepræsentation
fra DAB i projektets styregruppe. Videre er det i forbindelse med forlængelse
af den boligsociale helhedsplan aftalt at begrænse antallet af aktiviteter i
projektet med henblik på at sikre fokus og kvalitet. Det er i den sammenhæng
aftalt at sætte fokus på 18 aktiviteter under følgende fire indsatsområder:

1. Børn,
unge og familie

2. Beskæftigelse
og uddannelse

3. Sundhed

4. Image
og kommunikation.

Landsbyggefonden har den 21.
oktober 2016 godkendt forlængelsen på baggrund af opsamlede midler samt aftale
med projektets styregruppe om en styrket ledelse af projektet og en fokusering
af aktiviteterne i forlængelsesperioden. Landsbyggefondens godkendelse er
betinget af, at Kalundborg Kommune også godkender forlængelsen.

Kalundborg Kommune er ikke
forpligtet til at yde yderligere medfinansiering (ud over det årlige
driftstilskud til og med året 2016) i forbindelse med en forlængelse af den
boligsociale helhedsplan frem til udgangen af marts måned 2018.

Brev af 26. oktober 2016 fra DAB med ansøgning om Kalundborg
Kommunes godkendelse af en forlængelse af den boligsociale helhedsplan i
[adresse] samt e-mail af 21. oktober 2016 fra Landsbyggefonden med
meddelelse om godkendelse af forlængelsen er vedlagt som bilag.

**Økonomiske konsekvenser**

Kommunalbestyrelsen har i 2011 vedtaget at støtte den
boligsociale helhedsplan Kalundborg Nord med et årligt driftstilskud på 140.000
kr. samt et årligt tilskud på 90.000 kr. til aktiviteter (fra de afsatte midler
til frivillig social indsats) frem til udgangen af 2016. Helhedsplanen gennemføres
i øvrigt med midler fra Landsbyggefonden og lokal medfinansiering fra de
involverede lokale boligforeninger og boligafdelinger. Kalundborg Kommune er
ikke forpligtet til at yde yderligere medfinansiering i forbindelse med forlængelsen
af projektet.

Landsbyggefonden har godkendt forlængelsen af den
boligsociale helhedsplan Kalundborg Nord frem til udgangen af marts 2018.
Godkendelsen sker på baggrund af opsamlede midler, og helhedsplanen kan således
blive forlænget med midler, som allerede er bevilget. Godkendelsen er betinget
af, at Kalundborg Kommune også godkender forlængelsen.

**Direktionens møde den 9. januar
2017:**

Anbefales.

**Økonomiudvalgets møde den 18.
januar 2017:**

Anbefales.

**Bilag**

|  |  |
| --- | --- |
| Brev til Kalundborg Kommune om forlængelse af Projekt T&T | 326-2016-430649 |
| VS Godkendelse af forlængelse af den boligsociale indsats j.nr3098 | 326-2016-430654 |